钦定古今图书集成/理学汇编/文学典/第105卷 > 朱永年
## 钦定古今图书集成/理学汇编/文学典/第105卷 > 朱永年

按《扬州府志》：“永年，字仲开，仪真人。生而颖秀，双眸视
不盈尺，于书无所不窥。补邑诸生，每试辄冠多士。贡
南雍，从祭酒吕柟游，究心理学，一时名籍甚。谒选，授
光山令，以儒术饰吏治，拊循惠爱，狱讼衰息。性矫抗，
不肯脂韦。时世宗宠方士陶仲文，官宗伯，加宫保。奉
命之兴，都监司台使者皆先驱郊迎，永年弗往，迓既”
见，又长揖不拜。仲文大怒，疏劾永年，罢免。士民遮道
涕泣，祠之名宦归，杜门读书，肆力辞赋。所著有《朱仲
子集》行世。评者谓“媲美何、李”云。